CELEX: 32018D1037
Language: lv
Date: 2018-07-20 00:00:00
Title: Komisijas Īstenošanas lēmums (ES) 2018/1037 (2018. gada 20. jūlijs), ar ko izbeidz procedūru attiecībā uz Ķīnas Tautas Republikas, Krievijas Federācijas un Turcijas izcelsmes zema oglekļa satura ferohroma importu

23.7.2018   
            
            
               LV
            
            
               Eiropas Savienības Oficiālais Vēstnesis
            
            
               L 185/48
            
         KOMISIJAS ĪSTENOŠANAS LĒMUMS (ES) 2018/1037
   (2018. gada 20. jūlijs),
   ar ko izbeidz procedūru attiecībā uz Ķīnas Tautas Republikas, Krievijas Federācijas un Turcijas izcelsmes zema oglekļa satura ferohroma importu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 9. panta 1. punktu,
   tā kā:
   1.   PROCEDŪRA
   
   1.1.   Procedūras sākšana
   
   
               (1)
            
            
               Pamatojoties uz pamatregulas 5. pantu, Eiropas Komisija (“Komisija”) 2017. gada 23. jūnijā sāka antidempinga izmeklēšanu attiecībā uz Ķīnas Tautas Republikas (“ĶTR”), Krievijas Federācijas (“Krievija”) un Turcijas (“attiecīgās valstis”) izcelsmes zema oglekļa satura ferohroma importu Savienībā. Komisija Eiropas Savienības Oficiālajā Vēstnesī (2) publicēja paziņojumu par procedūras sākšanu (“paziņojums par procedūras sākšanu”).
            
         
               (2)
            
            
               Saņēmusi sūdzību, ko 2017. gada 10. maijā vienīgā Savienības zema oglekļa satura ferohroma ražotāja Elektrowerk Weisweiler GmbH vārdā iesniedza Eiropas dzelzs sakausējumu ražotāju apvienība (“Euroalliages” jeb “sūdzības iesniedzējs”), Komisija sāka izmeklēšanu. Sūdzības iesniedzēja saražotā produkcija veido 100 % no visas zema oglekļa satura ferohroma produkcijas Savienībā. Sūdzībā bija ietverti pierādījumi par dempingu un no tā izrietošu būtisku kaitējumu, un tie bija pietiekami, lai pamatotu izmeklēšanas sākšanu.
            
         
               (3)
            
            
               Paziņojumā par procedūras sākšanu Komisija aicināja pieteikties ieinteresētās personas, kuras vēlas piedalīties izmeklēšanā. Turklāt Komisija par izmeklēšanas sākšanu īpaši informēja sūdzības iesniedzēju, zināmos ražotājus eksportētājus attiecīgajās valstīs un Ķīnas, Krievijas un Turcijas iestādes, zināmos importētājus un lietotājus, kā arī zināmās attiecīgās apvienības un aicināja tos piedalīties izmeklēšanā.
            
         1.2.   Atbildes uz anketas jautājumiem
   
   
               (4)
            
            
               Komisija nosūtīja anketas vienīgajam Savienības zema oglekļa satura ferohroma ražotājam, desmit lietotājiem un astoņiem importētājiem, kas pieteicās pēc procedūras sākšanas.
            
         
               (5)
            
            
               Komisija saņēma atbildes no viena Turcijas ražotāja, vienīgā Savienības ražotāja un no četriem zema oglekļa satura ferohroma lietotājiem. Neviens no astoņiem importētājiem neatbildēja uz anketas jautājumiem.
            
         1.3.   Pārbaudes apmeklējumi
   
   
               (6)
            
            
               Komisija pieprasīja un pārbaudīja visu informāciju, ko tā uzskatīja par vajadzīgu, lai noteiktu dempingu, tā radīto kaitējumu un Savienības intereses. Ievērojot pamatregulas 16. pantu, šādos uzņēmumos tika veikti pārbaudes apmeklējumi:
               
                           —
                        
                        
                           Savienības ražotāji:
                           
                                       —
                                    
                                    
                                       
                                          Elektrowerk Weisweiler GmbH (EWW), Vācija, un tā saistītais uzņēmums Afarak Trading Limited (ATL), Malta;
                                    
                                 
                     
                           —
                        
                        
                           lietotāji:
                           
                                       —
                                    
                                    
                                       
                                          Aperam Sourcing SCA, Luksemburga,
                                    
                                 
                                       —
                                    
                                    
                                       
                                          Salzgitter AG, Vācija,
                                    
                                 
                                       —
                                    
                                    
                                       
                                          VDM Metals International GmbH, Vācija;
                                    
                                 
                     
                           —
                        
                        
                           ražotājs eksportētājs Turcijā:
                           
                                       —
                                    
                                    
                                       
                                          Eti Elektrometalurji A.Ș., Antalya, Turcija.
                                    
                                 
                     
         1.4.   Izmeklēšanas periods un attiecīgais periods
   
   
               (7)
            
            
               Dempinga un kaitējuma izmeklēšana aptvēra laikposmu no 2016. gada 1. aprīļa līdz 2017. gada 31. martam (“izmeklēšanas periods” jeb “IP”). Kaitējuma novērtēšanai būtisko tendenču pārbaude aptvēra laikposmu no 2014. gada 1. janvāra līdz izmeklēšanas perioda beigām (“attiecīgais periods”).
            
         1.5.   Pagaidu pasākumu nenoteikšana
   
   
               (8)
            
            
               Tā kā trūkst skaidrības par ražojuma tvērumu, tad Komisija nolēma nenoteikt pagaidu pasākumus, bet turpināt izmeklēšanu. 2018. gada 23. martā visas ieinteresētās personas saņēma informācijas dokumentu, kurā bija norādīti pagaidu pasākumu nenoteikšanas iemesli. Vairākas ieinteresētās personas iesniedza rakstiskas piezīmes.
            
         2.   SŪDZĪBAS ATSAUKŠANA UN PROCEDŪRAS IZBEIGŠANA
   
   
               (9)
            
            
               Sūdzības iesniedzējs ar 2018. gada 22. maija e-pastu paziņoja Komisijai, ka vēlas atsaukt sūdzību.
            
         
               (10)
            
            
               Saskaņā ar pamatregulas 9. panta 1. punktu, ja sūdzību atsauc, procedūras var izbeigt, ja vien šāda izbeigšana nav pretrunā Savienības interesēm.
            
         
               (11)
            
            
               Sūdzības iesniedzējs ir vienīgais zema oglekļa satura ferohroma ražotājs Savienībā, un neviena persona nav nākusi klajā ar iebildumiem pret antidempinga pasākumu iespējamo noteikšanu. Tā kā izmeklēšanā nav atklāti apsvērumi, kas liecinātu, ka izbeigšana nav Savienības interesēs, tika uzskatīts, ka šī procedūra būtu jāizbeidz.
            
         
               (12)
            
            
               Ņemot vērā, ka Savienības ražošanas nozare atsauc sūdzību un ka ir ierosināts procedūru izbeigt, nenosakot pasākumus, Komisija neuzskatīja par vajadzīgu analizēt no ieinteresētajām personām saņemtās piezīmes par izmeklēšanas sākšanu un par sākotnējiem konstatējumiem, kuri bija izklāstīti informatīvajā dokumentā, kas minēts 8. apsvērumā.
            
         3.   INFORMĀCIJAS IZPAUŠANA UN SECINĀJUMI
   
   
               (13)
            
            
               Ieinteresētās personas tika informētas par Komisijas nodomu izbeigt procedūru, un tām tika dota iespēja nākt klajā ar piezīmēm. Tomēr Komisija nesaņēma piezīmes, kas liecinātu, ka šāda izbeigšana būtu pretrunā Savienības interesēm.
            
         
               (14)
            
            
               Tādējādi Komisija secina, ka antidempinga procedūra, kas attiecas uz tāda ĶTR, Krievijas un Turcijas izcelsmes ferohroma importu Savienībā, kurš pēc masas satur vairāk nekā 0,05 %, bet ne vairāk kā 0,5 % oglekļa, būtu jāizbeidz, nenosakot pasākumus.
            
         
               (15)
            
            
               Šis lēmums ir saskaņā ar atzinumu, kuru sniegusi komiteja, kas izveidota ar pamatregulas 15. panta 1. punktu,
            
         IR PIEŅĒMUSI ŠO LĒMUMU.
   1. pants
   Ar šo tiek izbeigta antidempinga procedūra, kas attiecas uz tāda ĶTR, Krievijas un Turcijas izcelsmes ferohroma importu, kurš pēc masas satur vairāk nekā 0,05 %, bet ne vairāk kā 0,5 % oglekļa un kuru patlaban klasificē ar KN kodu 7202 49 50.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 20. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 176, 30.6.2016., 21. lpp.
   
   
      (2)  Paziņojums par antidempinga procedūras sākšanu attiecībā uz Ķīnas Tautas Republikas, Krievijas un Turcijas izcelsmes zema oglekļa satura ferohroma importu (OV C 200, 23.6.2017., 17. lpp.).